 इस गल्ला च कोई दो राς नेईं जे दीनू भाई पन्त होरें पंडत हरदत्त शास्त्री हुदे कशा प्रभावत होइयै लिखना शुरू कीता पर फ्ही बी इंदी कविता आधुनिक डोगरी कविता गी प्रगतिशील मोड़ देने च नींह्-पत्थर दी हसीयत रखदी ऐ।  की जे पंडत हरदत्त हुंदियें कविताएं च जां ते हिन्दू जाति दे अतीत गौरव दा गुणगान हा जां फ्ही उस जाति च फैली दियें कुरीर्तें-बुराइयें दा वर्णन कीता गेदा हा।  प्रो० रामनाथ शास्त्री हुंदे शब्दें च-“अतीत दा उत्कर्श बड़ी अस्पश्ट धारणा ऐ।  एह्‌दे च नां ते अतीत दी सीमा-परिधि दी कोई नशानदेही होंदी ऐ ते नां गै उत्कर्श दी रूप-रेखा गै बांदै होइयै सामने औंदी ऐ इस्सै चाल्ली कुरीतियां आक्खियै जि’नें कुरीतें दी निन्दा कीती गेदी ऐ उंदा सरबन्ध ज्यादातर परम्परा कोला निक्खड़ी जाने कन्नै गै दस्सेआ ऐ।  समां बदलदा ऐ तां ओह्‌दे कन्नै लोकें दा रौह्‌न-बौह्‌न दे जीवन दी मुल्ल मरजाद बी बदलदी ऐ।  अर्थात इ’नें गल्लें गी समाजी बुराइयां आक्खना मुनासब नेईं, एह् ते बदलदे समें दे किश चंगे ते किश माड़े रुचि-रुझान गै हे।  इस करी उंदी कविता समाज-सुधार दे नजरिये कन्नै मात्तर उपदेशात्मक रूप गै इख्तयार करी सकी; समें दी तलब दे मताबक सुर नेई जगाई सकी।  तुआंही दीनू भाई पन्त हुंदी कविता उंदी सूझबूझ समझो जां उदा सुआतम समें दी दुखलदी रग थ’मदे होई जन-जन दे हिरदे च जाई बस्सी।  छुह्‌त-छात ते ऊच-नीच दी भावना, बरादरीवाद, सरकारी बगारां, शाहें-बजियें दियां मनमानियां ते रावणी कारस्तानियां, धर्म दे नां उप्पर फैले दे झूठे आडम्बर ते बौसीदा खोखले रस्मो-रवाज जनेहियें सियासी ते समाजी बुराइयें, अम्बर सिरा पर चुक्के दा हा।  समें दा तकाजा हा जे इ’नें बुराइयें दे खलाफ बगावती मुहिम चलाने आस्तै लोकें गी सोह्‌गा कीता जा ते उंदे अन्दर अपने हक्कें-हकूकें दी तलब जगाई जा।  दीनू भाई पन्त हुंदी उस बेल्लै दी कविता च क्रांतिकारी सुर बड़ा मुखरत हा। 